Bent Bøgsted (DF), 2003-02-19:
Det er herligt, at vi får denne debat om illegal arbejdskraft, for den har vi været modstandere af i meget, meget lang tid i Dansk Folkeparti.
BAT-kartellet har udarbejdet en undersøgelse i 2002 med et forsigtigt skøn på 6.555 illegale arbejdstagere i Danmark.
De kommer hovedsagelig fra de kommende EU-lande, og det er især inden for bygge- og anlægsområdet, landbrug, skovbrug og gartneri, de findes.
At det er et problem, der skal tages alvorligt, også økonomisk, viser tallene tydeligt.
6.555 illegale arbejdere betyder, at staten går glip af 460 mio. kr. årlig, og tallet kan sagtens være større.
Justitsministeren sagde i et samråd den 20. november, at politiet gør en stor indsats - det gør det også - og at der blev strammet op på udlændingeloven den 8. maj 2000.
Det er meget godt, men hvad hjælper det, at man på den ene side strammer op over for udlændinge, der kommer til Danmark, når man på andre måder gør det nemmere for illegale arbejdere at komme til Danmark ved at fjerne grænsekontrollen?
Det skete jo med Schengenaftalen, og det viser tydeligt, at det, der skal til for at gøre det sværere for illegale arbejdere at komme til Danmark, er en effektiv grænsekontrol.
Når regeringen har været så forholdsvis passiv over for illegal indvandring, kunne der måske være tale om, at der er en stiltiende accept, en misforstået hensyntagen til arbejdsgivere, der bruger illegal arbejdskraft inden for bl.a. bygge/anlæg og landbrug, hvor undersøgelsen viser, at det især er udbredt.
Det er ikke acceptabelt, da det medvirker til at presse arbejdere ud i det sociale system i stedet for at skaffe ledige danskere i arbejde.
Det er ikke et nyt fænomen, at der er mange illegale arbejdere i Danmark, men vi må trods alt erkende, at det store pres på det danske arbejdsmarked først kom rigtig i gang efter Berlinmurens fald. Nu er det så kommet dertil, at Socialdemokratiet og SF har rejst denne forespørgselsdebat.
Det er også helt fint, og det kan vi godt støtte.
Men man kan undre sig over, at ønsket om at dæmme op for illegal indvandring ikke er opstået noget før, for det er helt klart, at der også var problemer med illegal arbejdskraft, mens Socialdemokratiet havde regeringsmagten.
Men dengang betød det åbenbart ikke ret meget for den daværende regering, og det kunne måske skyldes, at der var tale om en forvirret holdning til illegal arbejdskraft, indvandring og flygtninge.
Hvad var nemmere for en, der arbejdede illegalt, end at bede om asyl, hvis det blev opdaget? Så skete der jo ikke mere, ud over at den pågældende måske fik asyl.
Nu bliver Østeuropa optaget i EU om 1 år, og så er der ikke tale om illegal arbejdskraft, i hvert fald ikke fra de nye EU-lande.
Så bliver det fuldt legalt for dem at være i Danmark i 3 måneder og søge arbejde.
Det kan godt være, de får en lidt højere løn, de kan måske endda opnå mindstelønnen, men der vil stadig være tale om et stort pres på ufaglærte arbejdere, kontanthjælpsmodtagere og indvandrere.
De grupper bliver de store tabere, og vi kan komme til at se regeringens planer om 80.000-110.000 flere i arbejde falde til jorden uden effekt, medmindre der er tale om en skjult dagsorden, der lader de danske arbejdere i stikken.
Det eneste effektive værn mod det er, at vi har en effektiv grænsekontrol, og at vi har en effektiv ordning, der sikrer, at vi ikke bliver overrendt af arbejdskraft udefra.
Det vil ske, hvis vi får en så forholdsvis blid sikkerhedsmekanisme som den, regeringen er barslet med.
Vi ved, at regeringen på forhånd har opbakning fra Socialdemokratiet, men det er nødvendigt endnu en gang at minde regeringen om, at der er noget, der hedder selvmål, og det er dét, der er optræk til, hvis der ikke bliver tale om en effektiv 7-årig overgangsordning.
Denne debat om illegal arbejdskraft kan nemt ende i syltekrukken.
Fremtiden må vise, om den fører til noget.
Jeg håber det, for vi støtter i hvert fald initiativet.